තමන් ගැනම කළකිරිලා ඉන්න අය වෙනුවෙනුයි මේ වචන ටික.

සමහර වෙලාවට අපි වැටෙනවා තමා. හැබැයි වඩා වැදගත් වෙන්නෙ අපි වැටෙනකොට නැගිටින එක සහ අපි කොච්චර ශක්තිමත්ද කියලා ලෝකෙට පෙන්වන එකයි. සමහර වෙලාවට අපිට හැම දෙයක්ම විනාශ වෙලා වගේ තමා දැනෙන්නෙ. ආත්ම විශ්වාසය නැත්තටම නැතිවෙලා ඔයාට ඔයා කරන හැම දෙයක්ම වරදිනවා වගේ දැනෙන්න පුලුවන්.  ඒත් හැමදාම හැමදෙයක්ම එකම විදිහට තියෙන්නෙ නෑ. ඔයාගේ ඉලක්ක වෙත යන්න ඔයාට මේ ලෝකෙ තියෙන ඕනෙ තරමක් කාලය ගන්න පුලුවන්. ජීවිතේ කියන්නෙ තරඟයක් නෙමේ. අපි හැමෝම ජීවත් වෙන්නෙ එකිනෙකාට වෙනස් කාල රාමු ඇතුලෙ. කෙනෙක් අවුරුදු 25 කින් කෝටිපතියෙක් වෙන්න පුලුවන්. සමහරවෙලාවට ඔයාට කෝටිපතියෙක් වෙන්න අවුරුදු 40ක් යන්න පුලුවන්. හැබැයි ඒ වෙනකොට අර අවුරුදු 25න් කෝටිපතියෙක් වුන කෙනා ජීවිතෙන් සමු අරන් තියෙන්නත් පුලුවන්.

කොහොම වුනත් මම දන්නෙ නෑ ඔයා ඔයාගේ හීන වෙනුවෙන් කොච්චර කල් මහන්සි වුනාද, ඒ හීන වෙත ලං වෙන්න බැරුව කොච්චර ඔයා මානසිකව වැටිලද ඉන්නෙ කියලා. ඒත් ඔයා ආපු දුර ගැන ඔයා ආඩම්බර වෙන්න. ඒ කරපු කැපකිරීම් ගැන ආඩම්බර වෙන්න ඔයා සුදුසුයි. ඔයා ඔයා ගැනම විශ්වාසය තබා ගන්න. මම දන්නවා ඔයා ගොඩක්ම අවුල් වෙලා ඉන්නවා ඇත්තෙ සමහර අය ඒගොල්ලන්ගෙ හීන වෙත ගිහිල්ලා ඉන්නවා දකිනකොට, ඔයා සමහරවිට අවුරුදු ගානක් කලින් හිටපු තැනම ඉන්න නිසා වෙන්න පුලුවන්. 
සමහර වෙලාවට අපි හැමෝම ජීවිතේ අතරමං වෙනවා. සමහර මොහොතවල් එනවා අපි මොකක්ද කරන්න ඕනෙ, නොකරන්න ඕනෙ මොනවද කියලා හිතාගන්න බැරි. ඒත් බය වෙන්න එපා කාලය හැම ප්‍රශ්නයක්ම විසඳනවා. ඔයාට යන්න ඕනෙ තැනට යන්න පුළුවන්. ඒක මට විශ්වාසයි. ඔයා කරන්න ඕනෙ එක පියවරක් ගානේ ඔයාගෙ හීනෙට පියවර තියන්න විතරයි. එක වෙලාවකට එකම එක පියවරක් ගැන විතරක් හිතන්න. අනික් මිනිස්සු ඔයා ගැන මොනවා හිතුවත් ඒ ගැන හිතන්නවත් එපා. ඔයාට ශක්තියක්, වචනයකින් හරි උදව්වක් දෙන මිනිස්සුත් එක්ක ඔයාගෙ ගමන හෙමීට යන්න. කවුරුත්ම ඔයාට නැතත් තනියෙන් හරි ඔයා ගැනම විශ්වාසයෙන්, ඔයා මෙච්චර කල් කරපු කැප කිරීම් ගැන විශ්වාසය තියලා ඔයාගෙ ගමන ඉස්සරහට යන්න. ඔයාගෙ බඹරෙ වැල්ලෙ වුනත් කැරකෙන කාලයක් එයි. ඒ වෙනුවෙන් ඔයා කරන හැම කැපකිරීමකම ප්‍රතිඵල ඔයාගෙ හොඳ කාලෙ ඔයාට ලැබෙයි.